VIŠEGRAD - U organizaciji Odbora za negovanje tradicije oslobodilačkih ratova Vlade RS, Boračke organizacije RS i Opštine Višegrad na uzvišenju Stari grad u Višegradu danas je otkriven ruski krst, spomen obeležje podignuto u znak sećanja na Ruse poginule u redovima Vojske RS.

Predsednik Predsedništva Boračke organizacije Višegrad Milisav Vasić je tom prilikom rekao da je planirano da krst bude otkriven na današnji dan kada se u RS obeležava Dan ruskih dobrovoljaca.

Krst je visok pet i po metara, težine 400 kilograma, a doniralo ga jej Udruženje veterana „12 april” iz Kosovske Mitrovice.

Krst je podignut uz blagoslov sveštenstva crkvene opštine Višegrad, prenele su agencije.

Udruženja porodica žrtava iz perioda agresije na BiH, kao i predstavnici Bošnjaka u Višegradu izgradnju krsta na brdu iznad ćuprije Mehmed-paše Sokolovića smatraju provokacijom i nastavkom produbljivanja mržnje i ratnih rana koje su na ovom području veoma duboke.

Kao odgovor na projekat Boračke organizacije, čiji su članovi gradili ruski krst na Starom gradu, oni su najavili da će na levoj obali Drine, na lokaciji Butkove stene, izgraditi spomenik u obliku ljiljana u znak sećanja na oko 3.000 žrtava zločina u Višegradu.

Na višegradskom vojničkom groblju Megdan je prethodno održan parastos poginulim ruskim dobrovoljcima i položeni venci na spomenik koji je, u ovom groblju, ranije izgrađen.

U Domu kulture biće promovisana knjiga „Iz dnevnika ruskog dobrovoljca”.

Inače, prema podacima Vlade RS u redovima VRS od 1992.-1995. godine ratovalo je oko 700 ruskih državljana, a od 37 poginulih njih 7 je život izgubilo na području Višegrada. (Tanjug)